Eyjólfur Magnús Kristinsson tók við starfi forstjóra Advania Data Centers í síðasta mánuði en hefur starfað hjá móðurfélaginu og forverum þess um margra ára skeið . Vísir / Anton Brink Áætlanir stjórnenda Advania Data Centers ( ADC ) , dótturfélags Advania , gera ráð fyrir að velta fyrirtækisins tvöfaldist á þessu ári og verði um sex milljarðar króna . Tæp fjögur ár eru liðin síðan fyrirtækið byggði á einum og hálfum mánuði gagnaverið Mjölni á Fitjum í Reykjanesbæ til að mæta mikilli eftirspurn erlendra gullgrafara sem síðan þá hafa fyllt vasa sína af rafmyntum á borð við Bitcoin og Ethereum . Eyjólfur Magnús Kristinsson , nýráðinn forstjóri ADC , segir þennan uppgangstíma hafa verið mikla rússíbanareið og viðurkennir hversu mikil áhætta það var að fjárfesta í innviðum utan um sumar af stærstu rafmyntanámum heims . „ Á sínum tíma stigum við djörf skref og það voru ekki allir sannfærðir um ágæti þeirra . Þegar við reistum gagnaverið á Fitjum var það hugsað fyrst og fremst til að sinna viðskiptavinum í blockchain-tækninni , “ segir Eyjólfur en útgáfa á rafmyntum eins og Bitcoin og Ethereum byggir á hinni svokölluðu kubbakeðjutækni ( e. blockchain technology ) . Um er að ræða eins konar dreifða skrá þar sem hægt er að sannreyna að allar upplýsingar innan hennar séu sannar og réttar . Þeim sem útvega nauðsynlegan tækjabúnað með mikla reiknigetu til að leysa flóknar stærðfræðiformúlur er launað með nýjum rafmyntum fyrir aðstoð við útgáfu nýrra skráa . „ Blockchain-tæknin hafði þá komið fram nokkrum árum áður en fáir vissu um hvað hún snerist . Ég hafði sjálfur takmarkaða þekkingu á henni og eftir á að hyggja var þetta mjög djarft . En við höfðum trú á verkefninu , þótt viðskiptavinir okkar á þeim tíma væru mjög háðir gengi Bitcoin sem þá var um 600 dalir . Það fór niður í 160 dali um tíma og við fundum fyrir sveiflunum hjá viðskiptavinum , “ segir Eyjólfur . Eitt Bitcoin kostar í dag um 12.000 Bandaríkjadali . „ Þannig lærðum við að flokka góða viðskiptavini frá vondum og fórum að velja þar á milli . Þetta var mikill lærdómur þar sem við þurftum að stíga ölduna með þeim . Samskiptin við fyrirtækin á orkumarkaðnum hafa sömuleiðis þróast með tímanum og skilningurinn á okkar þörfum hefur aukist . Þótt við séum nokkuð stór orkunotandi eru þarfir okkar aðrar en stóriðjunnar , sem semur um kaup á ákveðinni orku í tiltekinn tíma – yfirleitt mjög langan tíma . Við þjónustum viðskiptavini á grundvelli styttri samninga , til dæmis til þriggja ára og jafnvel skemur , og höfum því þörf fyrir kvikari orkumarkað , “ segir Eyjólfur og svarar því að ADC noti í dag um 25 megavött af raforku . Sóknarfæri í ofurtölvunum Nú er unnið að stækkun gagnaversins á Fitjum enda húsnæðið þar löngu sprungið líkt og í hinni byggingu ADC eða Thor Data Center á Völlunum í Hafnarfirði . Nýju byggingarnar verða að sögn Eyjólfs tilbúnar um næstu mánaðamót og er planið að næstum tvöfalda reksturinn þar . Aðspurður segir hann að framkvæmdirnar hafi tekið lengri tíma en vorið 2014 þegar fyrsti áfanginn reis á mettíma . „ Þetta tekur aðeins lengri tíma núna enda skilur enginn hvernig okkur tókst þetta 2014 . Við erum núna að byggja á lóð við hliðina á þeirri fyrstu sem við byggðum á árið 2014 og munum nýta þriðju lóðina á svæðinu fljótlega . Stækkanirnar hafa verið í undirbúningi síðan í september og í rauninni höfum við þegar selt allt plássið í gagnaverunum sem eru að rísa , “ segir Eyjólfur og svarar því að stór hluti nýja húsnæðisins fari til viðskiptavina ADC sem byggja starfsemi sína á kubbakeðjunni . Framkvæmdum við stækkun gagnavers ADC á Fitjum á að ljúka um næstu mánaðamót . Fréttablaðið / Ernir „ Reksturinn hjá okkur byggir á þremur stoðum . Þau fyrirtæki eru ekki jafn viðkvæm fyrir sveiflum á gengi myntanna en nokkuð hefur verið um lukkuriddara í þessum bransa sem ekki geta staðið af sér sveiflur á markaði . Allt í allt eru um 70 fyrirtæki sem byggja á blockchain í viðskiptum við ADC . Við erum eitt fremsta fyrirtækið í heiminum þegar kemur að ofurtölvu-skýjaþjónustu . Við erum með nokkuð marga stóra alþjóðlega viðskiptavini og það er mannaflsfrekasti þátturinn í okkar starfsemi . Hann hentar okkur því mjög vel , auk þess sem íslenskar veðuraðstæður eru mjög hentugar þar sem kuldinn nýtist til að kæla tölvubúnaðinn . Það eru ótrúlega spennandi hlutir að gerast í þessum ofurtölvuheimi en mikill vöxtur er á notkun þeirra í hönnun , þróun og rannsóknum . Nýjustu afkastamælingar okkar sýna að ofurtölvurnar ná 6 - 7 prósentum meiri afköstum en sams konar búnaður annars staðar í heiminum . Það er hægt að ná sama árangri annars staðar en þá þarf sérstakan búnað til að stilla raka og hita , sem leiðir til aukins kostnaðar , “ segir Eyjólfur og bætir við að þriðja og síðasta stoðin sé hefðbundin hýsingarþjónusta . Advania hafi keypt fyrirtækið Thor Data Center á Völlunum í desember 2011 . Fljótlega hafi þó komið í ljós að staðsetning Íslands sé ekki eins samkeppnishæf ef flytja þarf mikið af gögnum á milli notanda og gagnaversins þar sem gagnaflutningur til og frá landinu geti eðli málsins samkvæmt verið óhagkvæmur . Markaðurinn fjallaði í byrjun nóvember um miklar fjárfestingar rafmyntanámunnar Genesis Mining á Fitjum . Hlutafé íslensks dótturfélags hennar var um miðjan október aukið um rúma 2,2 milljarða króna en starfsemin var nýverið seld kanadísku systur - og samstarfsfélagi Genesis . Forsvarsmenn félagsins eru Þjóðverjar og frumkvöðlar frá öðrum Evrópulöndum sem byrjuðu á réttum stað og tíma og hófu að grafa eftir Bitcoin hér á landi árið 2014 . „ Þeir eru að grafa eftir Bitcoin og Ethereum en gera líka ýmislegt annað . Þeir eru til dæmis að taka skref í átt að ofurtölvutækninni og byggja á reynslunni úr námugreftrinum . Þeir eru að nýta sér sína reynslu og reiknigetu til að mæta þörfum sem standa kannski aðeins utan við blockchain-tæknina . Það er einnig áhugavert að stór hluti erlendra viðskiptavina okkar hefur stofnað fyrirtæki á Íslandi . Hér hafa því mörg fyrirtæki sprottið upp vegna okkar starfsemi , þau kaupa hér ýmsa þjónustu og eru innspýting í hagkerfið . “ Höfðuð þið aldrei áhyggjur af því hversu hátt hlutfall þið voruð að taka inn af fyrirtækjum í blockchain ? „ Jú , ég hafði áhyggjur af því á sínum tíma en er mun rólegri í dag enda eru stoðirnar undir rekstrinum fleiri núna en þá . Í dag er ég sannfærður um að blockchain-tæknin sé komin til að vera enda er ekki fjárfest jafn mikið í neinni annarri tækni í heiminum í dag . Notkunarmöguleikar hennar eru svo til óendanlegir . Sífellt fleiri fyrirtæki , stofnanir og ríkisstjórnir líta á blockchain sem framtíðarlausn . Svo komum við að öðru eða því að viðskiptavinir okkar eru oft fyrirtæki sem hafa ekki bolmagn til að eða vilja ekki byggja eigin gagnaver , koma upp flóknum tæknibúnaði til að keyra gagnaversbúnað , semja við aðila orkumarkaðarins og fleira . Okkar sess í virðiskeðjunni er því að einfalda þeim lífið . Þegar aðili vill stunda rekstur sem byggir á blockchain þarf hann að stinga tölvunni í samband í skjóli frá veðri og vindum , og þar sem kæling hámarkar afköstin . Svo þarf að þjónusta vélarnar , hjálpa til við flutning , tryggja öryggi og fleira . Það má segja að ADC sé orðinn ákveðinn hraðall fyrir þessa aðila og módel okkar er afar sveigjanlegt . Við þekkjum þarfir og óskir ólíkra aðila og mætum þörfum þeirra . Þeir sem eru til dæmis í Ethereum-rafmyntinni þurfa öðruvísi umgjörð en Bitcoin-fyrirtækin . Hvernig var afkoma ADC í fyrra ? „ Endanlegt ársuppgjör liggur ekki fyrir enn þá , en við vorum mjög ánægð með reksturinn á seinasta ári . Veltan rúmlega tvöfaldaðist og eftir því sem við stækkum náum við aukinni stærðarhagkvæmni . Velta ADC á árinu 2017 var rétt undir þremur milljörðum króna og við stefnum á sex milljarða á þessu ári . Það er tíföldun á tekjum á aðeins þremur árum . Við verðum því brátt í hópi 100 stærstu fyrirtækja landsins og starfsmannafjöldinn nálgast 50 á árinu . Við höfum byggt upp fyrirtækið án nokkurra ívilnana eða aðstoðar frá hinu opinbera og gleðjumst yfir árangrinum . “ Nauðsynleg útrás Nú eru öryggismál væntanlega efst á baugi þegar kemur að rekstri gagnavera ? „ Jú , því í gagnaverunum eru tölvur og tæki fyrir tugi milljarða og við erum að vanda okkur gríðarlega varðandi öll öryggismál . Öryggið er tvöfalt , bæði rafrænt og sýnilegt , og öryggisvarsla er við gagnaverin allan sólarhringinn . Viðskiptavinir okkar gera sífellt strangari kröfur um öryggismál og við viljum standast samanburð við það sem best þykir . Þegar Ísland komst á kortið sem gagnaversland höfðum við umtalsvert forskot á Noreg og Svíþjóð . Hér voru miklir möguleikar , en skortur á ódýrri bandvídd og öruggum og hröðum gagnaflutningum var greininni til trafala . Okkur tókst engu að síður að finna okkar fjöl og hófum að selja gagnaversþjónustu til fyrirtækja sem þurfa ekki eins mikla bandvídd . Gagnatengingarnar eru því ekki stærsta vandamálið okkar í dag , en vofa alltaf yfir og þær þyrfti að bæta . Þau mál eru í sífelldri skoðun og ég er viss um að við munum halda áfram að sjá lækkandi verð og aukin gæði á gagnatengingum til og frá landinu í náinni framtíð . Síðan vita það allir sem eru að ráða sérhæft starfsfólk á Íslandi að erfitt er að bæta við sig fólki . Við höfum til dæmis mikla þörf fyrir raf - og rafeindavirkja , en slíkir eru vandfundnir . Það er líklega auðveldara að fá tölvunarfræðinga til starfa en iðnaðarmenn og við stöndum frammi fyrir áskorunum þar . Ég geri ráð fyrir að við þurfum í auknum mæli að leita til erlendra starfskrafta , en það er ljóst að hér þarf að gera stórátak í iðnmenntun svo þjóðin verði samkeppnishæf til lengri tíma . Auðvitað er skortur á tölvumenntuðu starfsfólki einnig en þar hefur okkur þó gengið betur að ráða . “ Nú eru önnur fyrirtæki eins og Verne Global og Borealis Data Center í þessari sömu grein hér á landi . Er mikil samkeppni um kúnna ? „ Samkeppnin í þessum bransa er hörð . Öll íslensku fyrirtækin í okkar bransa eru að keppa um trausta alþjóðlega viðskiptavini auk þess sem við erum í samkeppni við gagnaver úti um allan heim . Íslensku fyrirtækin eru ekki í daglegum hanaslag , en þau takast á þegar áhugaverðir viðskiptavinir óska eftir tilboðum frá öllum innlendu gagnaverunum . Noregur og Svíþjóð reyna nú í auknum mæli að lokka til sín gagnaver , með ívilnunum af ýmsu tagi . Eftir að Advania festi sig í sessi sem öflugur þjónustuaðili á þessu sviði fórum við að fá fyrirspurnir þaðan . Eftir vandlega skoðun stefnir í að við fjárfestum í útlöndum , þar sem orkan er tiltölulega ódýr og öll ytri skilyrði góð . Við erum hins vegar ekki að skoða aðrar staðsetningar hér á landi en þær sem við notum núna . Hvernig er útlitið fyrir þetta ár ? „ Við sjáum fyrir okkur mikinn vöxt og sérstaklega í ofurtölvuþjónustunni . Eftirspurnin á því sviði er meðal annars drifin áfram af hraðri þróun í gervigreind , hermun af ýmsu tagi og svo framvegis . Því er spáð að fjórði hver netþjónn í heiminum verði hluti af einhverri ofurtölvusamstæðu árið 2020 , sem er rétt handan við hornið . Það er gríðarlegur vöxtur fram undan á þessu sviði og við ætlum að vera tilbúin til að þjónusta þessa viðskiptavini sem þurfa mikla þjónustu . Við þurfum að vera á fleiri stöðum en á Íslandi til að veita þá þjónustu . Varðandi blockchain munu viðskiptavinir einnig vilja dreifa áhættunni og óska eftir staðsetningu á nokkrum stöðum , ekki síst þeir sem eru að keyra lokaðar keðjur og þurfa að tryggja ákveðna dreifingu á þeim búnaði sem sinnir keðjunni svo ekki sé hægt að ráðast á einn stað og þar með taka keðjuna niður . “ Viðtalið birtist fyrst í Markaðinum , fylgiriti Fréttablaðsins um viðskipti og fjármál .